text: Havnebestyrelse, revisor og kommunaldirektør skal undersøges, mener partier
  29 september 2017 kl. 13.00
  SF og Konservative stiller med fire forslag til onsdagens byrådsmøde. Det sker efter offentliggørelsen af den hemmeligholdte medarbejderrapport fra Vejle Havn.
  SF og De Konservative vil have placeret et ansvar for Havnesagen i Vejle, og tager nu sagen op på det førstkommende byrådsmøde.
  Det sker med fire forskellige forslag, som byrådet skal debattere og stemme om på det førstkommende møde onsdag 4. oktober, skriver Vejle Amts Folkeblad.
  De to partier er tre gange tidligere blevet stemt ned, når de er gået efter at få et ansvar for de mange sager på Vejle Havn placeret. Men i stedet for at stille ét samlet forslag får kommunalpolitikerne denne gang mulighed for at stemme ja eller nej til hver enkelt af de undersøgelser, de to partier længe har kæmpet for at få sat i gang, skriver avisen.
  SF og Konservative vil først og fremmest have undersøgt, om de tidligere havnebestyrelser kan stilles til ansvar for de mange sager om overforbrug og mulige misbrug af havnens midler.
  
  